CELEX: 32018D2006
Language: da
Date: 2018-12-11 00:00:00
Title: Rådets gennemførelsesafgørelse (EU) 2018/2006 af 11. december 2018 om ændring af gennemførelsesafgørelse 2009/1008/EU om bemyndigelse af Republikken Letland til at forlænge anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem

18.12.2018   
               
               
                  DA
               
               
                  Den Europæiske Unions Tidende
               
               
                  L 322/20
               
            
         RÅDETS GENNEMFØRELSESAFGØRELSE (EU) 2018/2006
         af 11. december 2018
         om ændring af gennemførelsesafgørelse 2009/1008/EU om bemyndigelse af Republikken Letland til at forlænge anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Ved Rådets beslutning 2006/42/EF (2) fik Letland bemyndigelse til indtil den 31. december 2009 at anvende en særlig foranstaltning, der fraviger artikel 21, stk. 1, litra a), i direktiv 77/388/EØF (3), med henblik på at udpege modtageren som den momspligtige ved transaktioner med tømmer. Ved Rådets gennemførelsesafgørelse 2009/1008/EU (4) fik Letland bemyndigelse til indtil den 31. december 2012 at anvende en særlig foranstaltning, der fraviger artikel 193 i direktiv 2006/112/EF med henblik på fortsat at udpege modtageren som den person, der er betalingspligtig for moms ved transaktioner med tømmer (»den særlige foranstaltning«). Bemyndigelsen til at anvende den særlige foranstaltning er efterfølgende blevet forlænget ved Rådets gennemførelsesafgørelse 2013/55/EU (5) indtil den 31. december 2015 og ved Rådets gennemførelsesafgørelse (EU) 2015/2396 (6) indtil den 31. december 2018.
                  
               
                     (2)
                  
                  
                     Ved brev registreret i Kommissionen den 20. juni 2018 anmodede Letland om bemyndigelse til fortsat at anvende den særlige foranstaltning. Ved brev registreret i Kommissionen den 17. august 2018 fremsendte Letland en rapport om foranstaltningens anvendelse i overensstemmelse med artikel 2, stk. 2, i gennemførelsesafgørelse 2009/1008/EU.
                  
               
                     (3)
                  
                  
                     I overensstemmelse med artikel 395, stk. 2, andet afsnit, i direktiv 2006/112/EF fremsendte Kommissionen ved breve af 7. september 2018 Letlands anmodning til de øvrige medlemsstater. Ved brev af 10. september 2018 meddelte Kommissionen Letland, at den rådede over alle de oplysninger, der er nødvendige for at kunne vurdere anmodningen.
                  
               
                     (4)
                  
                  
                     Ifølge Letland er markedet for tømmer, som er en af dets vigtigste økonomiske sektorer, særlig følsomt over for momssvig, fordi det domineres af et stort antal små lokale erhvervsdrivende og individuelle leverandører. Tømmermarkedets og de involverede virksomheders særlige karakter har givet anledning til momssvig, som skattemyndighederne har haft svært ved at kontrollere. For at komme svigen til livs har myndighederne indført ordningen for omvendt betalingspligt ved transaktioner med tømmer, som har vist sig at være meget effektiv og har mindsket omfanget af svig i sektoren betydeligt.
                  
               
                     (5)
                  
                  
                     Med henblik på at forhindre visse former for momsunddragelse bør Letland have bemyndigelse til at anvende den særlige foranstaltning i yderligere en begrænset periode indtil den 31. december 2021.
                  
               
                     (6)
                  
                  
                     Fravigelser bemyndiges normalt for en begrænset periode, så det kan vurderes, om de særlige foranstaltninger er hensigtsmæssige og effektive. Fravigelser giver medlemsstaterne tid til at indføre andre konventionelle foranstaltninger til at løse det pågældende problem, inden de særlige foranstaltninger udløber, således at det ikke bliver nødvendigt at forlænge en fravigelse. En fravigelse, som gør det muligt at anvende ordningen med omvendt betalingspligt, indrømmes kun undtagelsesvis inden for særlige områder, hvor der forekommer svig, og hvor en sådan fravigelse er en sidste udvej. Letland bør derfor indføre andre konventionelle foranstaltninger til bekæmpelse og forebyggelse af momssvig i forbindelse med leverancer af tømmer, inden den særlige foranstaltning udløber, således at det ikke længere er nødvendigt at fravige artikel 193 i direktiv 2006/112/EF med hensyn til sådanne leverancer.
                  
               
                     (7)
                  
                  
                     Den særlige foranstaltning får ingen negative indvirkninger på Unionens egne indtægter hidrørende fra moms.
                  
               
                     (8)
                  
                  
                     Gennemførelsesafgørelse 2009/1008/EU bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Artikel 2 i gennemførelsesafgørelse 2009/1008/EU affattes således:
            
               
                  »Artikel 2
                  Denne afgørelse finder anvendelse indtil den 31. december 2021.«
               
            
         
         
            Artikel 2
            Denne afgørelse får virkning på dagen for meddelelsen.
            Den finder anvendelse fra den 1. januar 2019.
         
         
            Artikel 3
            Denne afgørelse er rettet til Republikken Letland.
         
         
            Udfærdiget i Bruxelles, den 11. december 2018.
            
               
                  På Rådets vegne
               
               G. BLÜMEL
               
                  Formand
               
            
         
         
            (1)  EUT L 347 af 11.12.2006, s. 1.
         
            (2)  Rådets beslutning 2006/42/EF af 24. januar 2006 om bemyndigelse af Letland til at anvende en foranstaltning, der fraviger artikel 21 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter (EUT L 25 af 28.1.2006, s. 31).
         
            (3)  Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag (EFT L 145 af 13.6.1977, s. 1).
         
            (4)  Rådets gennemførelsesafgørelse 2009/1008/EU af 7. december 2009 om bemyndigelse af Republikken Letland til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem (EUT L 347 af 24.12.2009, s. 30).
         
            (5)  Rådets gennemførelsesafgørelse 2013/55/EU af 22. januar 2013 om ændring af gennemførelsesafgørelse 2009/1008/EU om bemyndigelse af Republikken Letland til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 22 af 25.1.2013, s. 16).
         
            (6)  Rådets gennemførelsesafgørelse (EU) 2015/2396 af 10. december 2015 om ændring af gennemførelsesafgørelse 2009/1008/EU om bemyndigelse af Republikken Letland til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 332 af 18.12.2015, s. 142).